 Na MARY WANGARI ULIMWENGU unaporejelea hali ya kawaida, mambo hayajawahi kuwa rahisi kwa wasafiri ambao wamelazimika kuvumilia mchakato mrefu na wa kuchusha kuhusiana na vipimo vya Covid-19. Changamoto hizo huenda zikazikwa katika kaburi la sahau kufuatia uvumbuzi wa teknolojia mpya inayotoa matokeo papo hapo biloa kuhitajika kumgusa wala kumchokora anayepimwa. Wakati huu wa janga hatari la virusi vya corona, mojawapo wa masharti kwa wasafiri ni kufanyiwa vipimo na kuwa na matokeo ya kuthibitisha hauna virusi vya corona yaliyotolewa katika muda was aa 48-72 kabla ya kuanza safari. Madaktari wamekuwa wakitumia mbinu iliyoidhinishwa na Shirika la Afya Duniani (WHO) almaarufu kama polymerase chain reaction (PCR) kupima iwapo mtu ana virusi vya corona. Mbinu hiyo inahusisha kukusanya chembechembe kutoka ndani au nyuma ya pua ya anayepimwa. Baadhi ya watu wamekuwa wakichelea vipimo vya Covid-19 kwa kuogopa kuchokorwa pua na kujiepusha navyo kabisa hadi wanapolazimika kuwa navyo hasa wanapohitaji kusafiri nje ya nchi. Ndiposa teknolojia mpya iliyozinduliwa hivi majuzi inayotumia vifaa maalum almaarufu kama EDE Protocol Scanner huenda ikabadilisha pakubwa jinsi vipimo vya Covid-19 vinavyofanyika na kuwapa afueni kuu wasafiri kote duniani. Teknolojia ya EDE Protocol Scanner ilivumbuliwa na wanasayansi wa Dubai kutoka kampuni ya Sanmed kwa ushirikiano na kampuni ya Alfa Care. Teknolojia hii ndiyo ya kwanza kabisa ya aina yake na ilizinduliwa kwa mara ya kwanza nchini Abu Dhabu mnamo 2020 wakati makali ya Covid-19 yalikuwa yamechacha na tangu hapo imekuwa ikitumika na mataifa mengi ya Uarabuni. Jinsi teknolojia ya EDE inavyofanya kazi Kifaa cha EDE hutumia kasi mawimbi kupima na kutoa matokeo kuhusu virusi vya corona kwa muda wa dakika chache tu kulingana na mtaalam wa biolojia, Dkt Mohamed Gurlez. Dkt Gurlez anafafanua kuwa, kando na kwamba teknolojia hii ndiyo ya kwanza kabisa isiyo na mtagusano, ina kiwango cha juu cha usahihi kwa asilimia 93.5 na ufaafu wa asilimia 83. Teknolojia hii hutumia mfumo unganishi unaorahisisha mchakato wa kuthibitisha matokeo ya waliopimwa Covid-19. Ili kuthibitisha ufaafu wa mashine mpya ya EDE, wanasayansi waliifanyia majaribio zaidi ya mara 20,000. “Kifaa cha EDE huwezesha kuonyesha ikiwa mtu ana virusi vya corona au la. Huchukua chini ya sekunde moja kumpima mtu. Kifaa hiki kinatumia kasimawimbi kutoka kwa mwili wa binadamu. Kwa hali ya kawaida, kasi mawimbi zinazosambazwa kutoka kwa mwili wa binadamu huwa na vipimo sawa. Endapo mtu ameambukizwa virusi vya corona, vipimo hivyo hubadilika na kifaa cha EDE kinaweza kunasa mabadiliko haya,” anafafanua mwanasayansi huyo. Anaeleza kuwa teknolojia hii huwezesha kuhakikisha wageni wote wanaoingia nchini kupitia viwanja vya ndege hawana virusi hivyo kuhakikishia usalama kwa wananchi wote. “Ni teknolojia salama isiyo na mtagusano na ambayo haina gharama ya kununua kemikali au kuhifadhi chembechembe za vipimo. Ni mwafaka kabisa kwa sababu kifaa cha EDE kinaweza kumpima mtu kutoka umbali wa mita tano ambao ni salama,” anaeleza. Kulingana naye, teknolojia hiyo inarahisisha mchakato wa usafiri na kuondoa misongamano isiyo na maana ikiwemo foleni ndefu katika viwanja vya ndege. Zanzibar ya kwanza Afrika kutumia teknolojia ya EDE Katika juhudi kali za kuimarisha sekta ya utalii, serikali ya Zanzibar imeingia kwenye mkataba na Dubai ili kuiwezesha kupata na kutumia teknolojia ya EDE Scanners Protocol. Mkataba huo na mashirika ya Alfa Care, Sanimed, Aurugulf na Taasisi ya Utafiti ya EDE unadhamiriwa kuwezesha vipimo vya bila mtagusano kwa watalii wote wanaozuru kisiwa hicho tajika duniani. Akihutubia vyombo vya habari katika Ikulu ya Zanzibar, wakati wa uzinduzi wa Mfumo Rasmi wa Vipimo Zanzibar, Rais Hussein Mwinyi alisema serikali yake itajitahidi kwa kila hali kufufua sekta ya utalii katika kisiwa hicho. “Utalii ndio uti wa mgongo wa uchumi wa Zanzibar. Unachangia asilimia 30 ya mapato ya nchi hii. Ni muhimu basi kwa serikali kurahisisha safari kwa watalii wanaozuru na wakati huo pia kulinda usalama wa wananchi,” “Njia mojawapo ni kwa kutumia teknolojia ya EDE ambayo ni ya kwanza kabisa isiyohusisha mtagusano wa watu. Bado tutafanya vipimo vya PCR kwa watalii wanaoingia na kutoka. Wasafiri wasioweza kupata kipimo cha PCR saa 24 kabla ya kung’oa nanga wanaweza kupata kipimo cha EDE saa mbili kabla ya kuanza safari,” alisema Rais Mwinyi. Alieleza kuwa sekta ya utalii katika kisiwa cha Zanzibar ambacho ni moja kati ya vivutio vikuu zaidi vya watalii duniani, iliathiriwa mno wakati wa janga la kimataifa kutokana na tofauti kuhusu mfumo wa vipimo. Hata hivyo, alielezea matumaini kwamba, kwa kutumia vifaa vya kisasa vya EDE, sekta hiyo itaimarika hivi punde huku watalii wakimiminika kutoka pande zote duniani. Alifichua kuwa taifa hilo lilirekodi kiasi kikubwa cha kushuka kwa idadi ya watalii tangu janga la Covid-19 lilipozuka mwishoni mwa 2019. “Mnamo 2020 idadi ya watalii iliporomoka hadi kufikia 1,380,700 kutoka 2,798,600 mnamo 2019 idadi ambayo ni sawa na asilimia 50.67. Dubai ilikuwa imesimamisha safari zake za ndege kuelekea Zanzibar kwa sababu ilitofautiana na kanuni zetu za vipimo,” “Kutokana na teknolojia hii mpya, watu sasa wanaweza kuja kutoka kote duniani kututembelea na hata kama watalii wanaotaka kupimwa Covid-19. Tunatarajia pia watalii zaidi kutoka UAE. Shirika la ndege la Fly Dubai tayari limerejelea safari zake na hivi punde Etihad pia itarejelea operesheni zake,” alieleza. Aidha, Rais Mwinyi alitoa wito kwa mataifa mengine katika jumuiya ya Afrika Mashariki kuanza kutumia teknolojia hii mpya akisema kwamba kando na kumarisha biashara, itapiga jeki utalii barani humu. “Tunajivunia kuwa taifa la kwanza kabisa Afrika Mashariki kuanza kutumia teknolojia hii. Ni matumaini kuwa nchi nyinginezo za Afrika Mashariki zitajifunza kutoka kwetu na kukubali mbinu hii mpya,” alisema. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  